補史十忠詩 知潭州湖南安撫使李公芾
作者：劉壎
朝代：宋

paragraphs: 三已甘退休，十連起遲暮。
伊誰急求子，流落乃不怒。
黑雲來如山，殺氣震平楚。
恭惟君父命，封疆以身護。
闔門義不辱，呼卒汝善處。
飛魂隨劍光，自已投火去。
天泣鬼神愁，地摇山嶽仆。
吾非莒柱厲，敢以死醜主。
正自常事耳，命義逃安所。
沖遠誰與儔，睢陽有張許。